興宗志宏見和巖桂長篇再賦前韻奉呈
作者：李綱
朝代：宋

paragraphs: 月中有桂光更多，扶疏一輪枝幹羅。
天風飄下廣寒子，豈與凡種同其科。
四時不改碧玉葉，滿庭自擢青銅柯。
森然衆木共培植，無異野鶴羣雞鵝。
秋來隱圃風露冷，噴花看蘂尤婆娑。
圃中自有隱君子，心與世遠恬無波。
對花度此九秋色，不以物外傷天和。
西隣栟櫚更好古，妙年欲製芰與荷。
連墻請謁不知倦，宜爾鬢髪忘其皤。
天生逸才當有用，委棄寂寞理則那。
吾衰尚有惜花意，零落奈此馨香何。
却思梁谿有小圃，只恐松竹荒寒莎。
未能歸去老三徑，且把詩句從公哦。